C 184/64
EL
Επίσημη Εφημερίδα της Ευρωπαϊκής Ένωσης
25.5.2023
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση σύστασης του Συμβουλίου σχετικά με επαρκές ελάχιστο εισόδημα που διασφαλίζει την ενεργό ένταξη» [COM(2022) 490 final — 2022/0299 (NLE)] (2023/C 184/12)
Εισηγητές: ο κ.
Jason DEGUARA και ο κ.
Paul SOETE
Αίτηση γνωμοδότησης
Ευρωπαϊκή Επιτροπή, 25.11.2022
Νομική βάση
Άρθρο 304 της Συνθήκης για τη λειτουργία της Ευρωπαϊκής Ένωσης
Αρμόδιο τμήμα
Απασχόληση, κοινωνικές υποθέσεις, δικαιώματα του πολίτη
Υιοθετήθηκε από το τμήμα
8.3.2023
Υιοθετήθηκε από την ολομέλεια
22.3.2023
Σύνοδος ολομέλειας αριθ.
577
Αποτέλεσμα της ψηφοφορίας (υπέρ/κατά/αποχές)
143/00/08
1.
Συμπεράσματα και συστάσεις 1.1.
Η Ευρωπαϊκή Οικονομική και Κοινωνική Επιτροπή (ΕΟΚΕ) επικροτεί το περιεχόμενο της σύστασης, ιδίως την εφαρμογή ρεαλιστικών και επαρκών κριτηρίων για το επίπεδο επάρκειας και προσβασιμότητας του ελάχιστου εισοδήματος, τη νόμιμη εγγύησή του και το σύστημα υποβολής εκθέσεων, την περαιτέρω αναγνώριση από την Ευρωπαϊκή Επιτροπή της ανάγκης για μια ενεργό κοινωνική πολιτική σε επίπεδο ΕΕ και επιπλέον ενέργειες για την καταπολέμηση της φτώχειας σε ολόκληρη την ΕΕ. 1.2.
Υπάρχει ανάγκη για μια προσέγγιση για όλους, βασισμένη στα δικαιώματα για ένα επαρκές ελάχιστο εισόδημα, που δεν αφήνει κανέναν στο περιθώριο, δεν έχει υπερβολικά περιοριστικά κριτήρια και μετριέται με ακρίβεια ώστε να διασφαλίζεται ότι είναι αποτελεσματική.
1.3. Η αντιμετώπιση της φτώχειας και των εισοδηματικών ανισοτήτων είναι σημαντική όχι μόνο για λόγους κοινωνικής δικαιοσύνης αλλά και για τη στήριξη της οικονομικής ανάπτυξης.
Η συνολική σταθεροποιητική επίδραση των συστημάτων ελάχιστου εισοδήματος για την οικονομία θα πρέπει να επισημανθεί στο πλαίσιο αυτό. 1.4.
Το δικαίωμα των κρατών μελών να ορίζουν τις αρχές των κοινωνικών τους συστημάτων, οι συμπληρωματικές αρμοδιότητες της ΕΕ και των κρατών μελών και η πλήρης αξιοποίηση των πράξεων των συνθηκών της ΕΕ θα πρέπει να αποτελούν τις κατευθυντήριες αρχές οποιασδήποτε δράσης της ΕΕ στον τομέα της κοινωνικής προστασίας. 1.5.
Η ποιοτική και βιώσιμη απασχόληση είναι ο καλύτερος τρόπος απαλλαγής από τη φτώχεια και τον κοινωνικό αποκλεισμό.
Ταυτόχρονα, η διασφάλιση ότι περισσότεροι άνθρωποι βρίσκονται σε μια ποιοτική αγορά εργασίας χωρίς αποκλεισμούς συμβάλλει στη χρηματοδότηση των συστημάτων κοινωνικής προστασίας και τα καθιστά περισσότερο βιώσιμα από οικονομική άποψη.
1.6. Επί του παρόντος, σε μεγάλο αριθμό κρατών μελών, ο καθορισμός και το επίπεδο του ελάχιστου εισοδήματος δεν βασίζονται σε αξιόπιστη μεθοδολογία ούτε σχετίζονται με στατιστικά τεκμηριωμένους δείκτες που αντικατοπτρίζουν αξιοπρεπή διαβίωση.
Το πρώτο βήμα είναι να οριστεί αυτού του είδους η μεθοδολογία και να ληφθούν υπόψη οι διαφορετικές πηγές εισοδήματος και οι ειδικές καταστάσεις των νοικοκυριών.
1.7. Η ΕΟΚΕ επιμένει ότι είναι απαραίτητο τα ελάχιστα εισοδήματα να παραμένουν ευθυγραμμισμένα με τον πληθωρισμό, ιδίως με την αύξηση του κόστους ζωής όσον αφορά τα τρόφιμα και την ενέργεια, και αυτό θα πρέπει να γίνεται σε τακτική βάση, με τη στήριξη των οργανώσεων της κοινωνίας των πολιτών, των κοινωνικών εταίρων και των φιλανθρωπικών οργανώσεων. 1.8.
Η συνεχής παρακολούθηση της εφαρμογής των πολιτικών στήριξης του εισοδήματος και άλλων πολιτικών κοινωνικής προστασίας που διασφαλίζουν την ενεργό ένταξη είναι απαραίτητη για την επίτευξη των στόχων της παρούσας σύστασης.
Οι εκθέσεις προόδου από τα κράτη μέλη θα πρέπει να καταρτίζονται με τη συμμετοχή των σχετικών οργανώσεων της κοινωνίας των πολιτών, των φιλανθρωπικών οργανώσεων και των κοινωνικών εταίρων, ειδάλλως οι εκθέσεις τους θα πρέπει να εξετάζονται τακτικά από τον μηχανισμό παρακολούθησης της Επιτροπής, όπως αναφέρεται στη σύσταση του Συμβουλίου.